志宏見和再次前韻 牡丹
作者：李綱
朝代：宋

paragraphs: 半夜疏鐘來景陽，美人梳洗隨君王。
天然意態已傾國，何用苦死催嚴粧。
朱顔半酡寧著酒，玉膚自滑非臨湯。
鉛華固美豈真色，蘭麝雖馥非天香。
我觀牡丹正如此，勾欄横檻爲雕房。
乍驚神女峽中見，只恐弄玉雲間翔。
檀心點點暈深紫，金蘂簇簇搖金黄。
坐令雜花爲婢妾，解使蜂蝶成顛狂。
臨風嫋嫋更妍好，渾如舞袖踏春陽。
芳根最是洛中盛，安得千本栽砌傍。
惜花惟怕春色老，此癖誰與鍼其肓。
沙陽春晚始一見，如有異味争先嘗。
蠟封剪處持送我，念子此意何時忘。
禅關兀坐無與語，遲遲晝景方舒長。
對花把酒不知醉，醒後還復悲殊鄉。
佳篇酬和慰落寞，清麗欲與花争芳。
吟哦愈苦詩愈好，去去惜此窗前光。